Diari Oficial de la Generalitat Valenciana


Sumari del DOGV 6533, del 01-06-2011 (2011/6316)

RESOLUCIÓ de 30 de maig de 2011, de la directora general del Secretariat del Consell, de la Conselleria d'Indústria, Comerç i Innovació, per la qual es disposa la publicació del Conveni de col·laboració entre la Conselleria de Justícia i Administracions Públiques, l'Agència de Tecnologia i Certificació Electrònica i el Col·legi Oficial de Gestors Administratius de València, en matèria de col·laboració social per a presentació telemàtica de declaracions, comunicacions i altres documents administratius en representació de tercers.
------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6533

Data del DOGV
:   01-06-2011

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2011/6316


Data del document
:   30-05-2011

Organisme emissor
:   Conselleria d'Indústria, Comerç i Innovació

Tipus de document
:   Resolució

RESOLUCIÓ de 30 de maig de 2011, de la directora general del Secretariat del Consell, de la Conselleria d'Indústria, Comerç i Innovació, per la qual es disposa la publicació del Conveni de col·laboració entre la Conselleria de Justícia i Administracions Públiques, l'Agència de Tecnologia i Certificació Electrònica i el Col·legi Oficial de Gestors Administratius de València, en matèria de col·laboració social per a presentació telemàtica de declaracions, comunicacions i altres documents administratius en representació de tercers.  
  
 [2011/6316]  
La Conselleria de Justícia i Administracions Públiques, l'Agència de Tecnologia i Certificació Electrònica i el Col·legi Oficial de Gestors Administratius de València han subscrit, després de la tramitació prèvia reglamentària, el 18 d'abril de 2011, el Conveni en matèria de col·laboració social per a presentació telemàtica de declaracions, comunicacions i altres documents administratius en representació de tercers.  
  
En compliment del que establix l'article 3.4 del Decret 20/1993, de 8 de febrer, del Consell, cal publicar en el Diari Oficial de la Comunitat Valenciana l'esmentat conveni, que ha quedat inscrit en el Registre de Convenis de la Generalitat amb el número 0538/2011, i que figura com a annex d'esta resolució.  
  
València, 30 de maig de 2011.- La directora general del Secretariat del Consell: Mª Teresa Lleó Alonso.  
  
  
Conveni de col·laboració entre la Conselleria de Justícia i Administracions Públiques, l'Agència de Tecnologia i Certificació Electrònica i el Col·legi Oficial de Gestors Administratius de València, en matèria de col·laboració social per a presentació telemàtica de declaracions, comunicacions i altres documents administratius en representació de tercers.  
  
València, 18 d'abril de 2011   
  
R e u n i t s  
D'una banda, Paula Sánchez de León Guardiola, consellera de Justícia i Administracions Públiques de la Generalitat, conforme al Decret 27/2008, de 18 de setembre, publicat en el Diari Oficial de la Comunitat Valenciana número 5853, de 19 de setembre de 2008, que està autoritzada per a la firma del present Conveni per Acord adoptat el dia 11 de març de 2011 pel Consell de la Generalitat, d'acord amb l'article 17, apartat f), de la Llei 5/1983, de 30 de desembre, del Consell.  
  
D'altra, Mar Ibáñez Martí, en nom i representació de l'Agència de Tecnologia i Certificació Electrònica, creada per Llei 14/2005, de 28 de desembre, de la Generalitat, els estatuts de la qual van ser aprovats per Decret 149/2007, de 7 de setembre, del Consell, qui actua en qualitat de gerent de l'ens, segons Decret 6/2010, de 8 de gener, del Consell, pel qual se'l anomena per a tal càrrec. Es troba facultada per a la firma del present conveni, en virtut de l'article 1.a) de la Resolució de 25 d'abril de 2008, del president de l'Ens Prestador de Serveis de Certificació Electrònica de la Comunitat Valenciana, per la qual es deleguen determinades competències en el gerent de l'Agència, publicat en el Diari Oficial de la Comunitat Valenciana núm. 5754, de 2 de maig de 2008.  
  
I d'una altra, Joaquín Giner Segarra, com a president de l'il·lustre Col·legi de Gestors Administratius de València, legitimat per a aquest acte, en virtut de les competències que li atribueix l'article 57.a) dels vigents Estatuts, i aprovat el Conveni pel Ple de la Junta de Govern, de 14 de febrer de 2011.  
Els intervinents afirmen i reconeixen recíprocament la suficiència i vigència de les seues respectives facultats, per tal de celebrar el present Conveni i, a aquest efecte  
  
E x p o s e n  
Amb l'entrada en vigor de la Llei 11/2007, de 22 de juny, de l'Accés Electrònic dels Ciutadans als Serveis Públics, que reconeix el dret dels ciutadans a relacionar-se amb les administracions públiques utilitzant mitjans electrònics, sorgeix la necessitat d'oferir als ciutadans noves tecnologies de la informació en l'activitat administrativa, en les relacions entre les administracions públiques, així com en les relacions dels ciutadans amb aquestes.   
La Generalitat té, entre les seues funcions, l'oferiment d'uns serveis d'interés als ciutadans, la recerca de l'eficiència en l'ús dels recursos públics i la simplificació en la tramitació administrativa.  
  
Així mateix, té entre les seues competències l'aplicació de les tecnologies de la informació per a l'impuls, el desenrotllament i la implantació de serveis electrònics en línia, per tal de fer realitat l'administració electrònica en benefici dels ciutadans i empreses.  
La Generalitat, mitjançant la Llei 3/2010, de 5 de maig, d'Administració Electrònica de la Comunitat Valenciana, s'ha compromés expressament a garantir el dret dels ciutadans a relacionar-se per mitjans electrònics amb els seus departaments i ens instrumentals dependents, i establir els mitjans necessaris per a l'ordenació, l'impuls i el desenrotllament de serveis als ciutadans per mitjans electrònics, per tal de millorar l'eficàcia i eficiència interna, la qual cosa comporta un millor servei als ciutadans i empreses. Així, posa a la seua disposició un ampli conjunt de serveis, com la presentació de declaracions, comunicacions i altres documents administratius a través d'Internet.  
  
L'article 23, de la Llei 11/2007, reconeix la possibilitat que les administracions públiques habiliten persones físiques o jurídiques autoritzades per a la realització de tràmits electrònics en representació dels interessats en el procediment. Per la seua banda, la Llei Autonòmica 3/2010 abans esmentada, en l'article 22 crea el Registre de Representació Electrònica de la Comunitat Valenciana, on s'inscriuran els poders que habiliten davant de la Generalitat i el seu sector públic.  
D'altra banda, la disposició final primera del Decret 165/2010, de 8 d'octubre, del Consell, pel qual s'estableixen mesures de simplificació i de reducció de càrregues administratives en els procediments gestionats per l'administració de la Generalitat i el seu sector públic, atorga la competència funcional del Registre de Representants de la Generalitat a l'Agència de Tecnologia i Certificació Electrònica.  
L'Agència de Tecnologia i Certificació Electrònica (ACCV) és una entitat de dret públic, de la Conselleria de Justícia i Administracions Públiques, la missió principal de la qual és la prestació de serveis de certificació i disposa de la infraestructura tècnica necessària per a la realització dels serveis d'emissió i validació de certificats digitals, per a la identificació i autenticació i realització de la firma electrònica. L'Agència de Tecnologia i Certificació Electrònica està especialitzada en matèries d'identificació, autenticació i firma electrònica i, per això, la Generalitat li ha atorgat la competència funcional de Registre de Representació Electrònica de la Comunitat Valenciana.   
  
D'altra banda, l'Il·lustre Col·legi de Gestors Administratius de València és una corporació de dret públic de caràcter professional, amb personalitat jurídica pròpia i plena capacitat d'obrar per al compliment dels seus fins. L'activitat dels seus col·legiats es basa, entre altres, en l'actuació davant dels òrgans de les administracions públiques, en qualitat de representants de persones físiques i jurídiques de forma habitual, retribuïda i professional. Són funcions pròpies d'aquests col·legiats les d'estudiar, intervindre, sol·licitar i realitzar qualsevol classe de tràmits i actuacions en interés de persones físiques i jurídiques que així ho sol·liciten, davant dels òrgans de les administracions públiques.   
El Col·legi de Gestors Administratius de València es preocupa que la professió dels seus col·legiats siga productiva, eficaç i tinga un pes específic en la societat. En l'exercici de les seues funcions, el Col·legi de Gestors Administratius de València manifesta el seu interés perquè els seus col·legiats presten col·laboració en la millora dels serveis d'ajuda al ciutadà. Per al desenrotllament d'aquests serveis, la dita entitat considera de gran interés la utilització de les noves tecnologies que permeten la presentació d'escrits, declaracions i comunicacions a través d'Internet.  
Per això, a través d'aquest conveni, el Col·legi de Gestors Administratius de València posa a disposició dels seus col·legiats la possibilitat d'adherir-se per a fer possible l'actuació, per via electrònica, d'aquests col·legiats en representació dels seus clients.  
El present Conveni queda vinculat directament amb el compliment dels mandats designats en l'article 19 de l'Estatut d'Autonomia de la Comunitat Valenciana, i pretén contribuir a la plena integració de la societat del coneixement entre els ciutadans i empreses de la Comunitat Valenciana, a través de l'impuls de mesures i polítiques actives des de la Generalitat, que facen efectiu el dret d'accés dels valencians a les noves tecnologies i els seus beneficis.  
Per tot això, les parts firmants subscriuen aquest Conveni de col·laboració d'acord amb les següents  
  
C l à u s u l e s  
  
Primera. Objecte  
El present conveni té com a objecte establir un marc de col·laboració que afavorisca les relacions entre la Generalitat i el seu sector públic, els ciutadans i empreses i els representants d'aquests, per tal de facilitar als ciutadans la seua relació electrònica amb la Generalitat, mitjançant la utilització de mecanismes de comunicació àgils, senzills, pràctics i eficaços.  
En particular l'objecte del conveni és establir la col·laboració entre la Generalitat, l'Agència de Tecnologia i Certificació Electrònica i el Col·legi de Gestors Administratius de València per a autoritzar el Col·legi de Gestors Administratius de València i els professionals col·legiats que s'adherisquen al present Conveni, a presentar per via telemàtica en representació de terceres persones escrits, sol·licituds i comunicacions davant de la Generalitat, en aquells procediments administratius on s'establisca aquesta possibilitat, i incorporar les dades del Col·legi i els col·legiats en l'aplicació de Registre de Representants de l'Agència de Tecnologia i Certificació Electrònica.  
Els col·legiats interessats podran adherir-se al conveni i manifestar prèviament el seu consentiment mitjançant un document individualitzat d'adhesió, que figura en l'annex 1. La firma d'aquest document suposa l'acceptació del seu contingut íntegre.  
  
Segona. Àmbit d'actuació  
La representació de terceres persones, en els termes establits en l'article 32 de la Llei 30/1992, de Règim Jurídic de les Administracions Públiques i de Procediment Administratiu Comú, la podran exercir professionals que tinguen efectivament la condició de col·legiat en exercici i que consten inclosos al Registre de Representació Electrònica de la Comunitat Valenciana.  
Dits professionals podran actuar en qualitat de representants, en aquells procediments electrònics en què la Generalitat haja establit la utilització del Registre de Representació Electrònica de la Comunitat Valenciana  
  
Tercera. Obligacions de l'Agència de Tecnologia i Certificació Electrònica  
L'Agència Tecnològica i de Certificació Electrònica, en l'àmbit del present conveni, es compromet a:  
1. Donar d'alta el present conveni en l'aplicació de Registre de Representants.  
2. Autoritzar i donar accés a les persones responsables per part del Col·legi de Gestors Administratius de València, en la gestió de les altes, modificacions i baixes d'usuaris/col·legiats del Registre de Representació Electrònica de la Comunitat Valenciana.  
3. Facilitar al Col·legi de Gestors Administratius de València les aplicacions informàtiques necessàries per a la gestió dels usuaris.  
4. Emetre els certificats electrònics corresponents perquè les persones autoritzades puguen accedir al Registre.   
5. L'Agència de Tecnologia i Certificació Electrònica proporcionarà l'assistència tècnica necessària per al desenrotllament d'aquest sistema.  
  
Quarta. Obligacions del Col·legi de Gestors Administratius de València  
1. Firmar els documents d'adhesió al conveni amb els seus col·legiats, així com custodiar-los.  
2. Informar els seus col·legiats, que s'adherisquen al present conveni, de les condicions i obligacions a què es comprometen.  
3. Mantindre actualitzat el Registre de Representants, mitjançant la inclusió d'altes, modificacions i baixes des del moment que tinguera coneixement d'això.   
4. Haurà de nomenar una o diverses persones responsables de la gestió dels col·legiats en el registre.   
5. Els professionals que actuen per compte de tercers, basant-se en aquest conveni, es comprometen a ostentar la representació suficient de les persones interessades en el nom de les quals actuen en els termes establits en l'article 32 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
6. Els professionals col·legiats hauran de disposar d'un certificat digital de ciutadà o persona física, de l'Agència de Tecnologia i Certificació Electrònica o d'un altre prestador de serveis de certificació, que puga ser validat per l'Agència de Tecnologia i Certificació Electrònica en l'àmbit d'aquest conveni.  
  
Cinquena. Obligacions de la Generalitat  
La Generalitat s'obliga a:  
1. Reconéixer com a vàlida la representació inscrita al Registre de Representants en els tràmits i procediments que així s'establisca. No obstant això, la Generalitat podrà, en qualsevol moment, sol·licitar al representant l'acreditació de la representació.  
2. Promoure la utilització del Registre de Representants per al seu ús per part de les aplicacions de la Generalitat.  
3. Difondre l'ús d'aquesta plataforma i les representacions associades als col·legiats, en els tràmits compartits amb altres administracions públiques.  
  
Sisena. Seguiment del conveni  
Tant la Generalitat com l'Agència de Tecnologia i Certificació Electrònica i el Col·legi de Gestors Administratius de València podran proposar la revisió del present Conveni per a introduir aquelles millores i modificacions que consideren pertinents.   
Totes les parts es comprometen a mantindre periòdicament reunions, per tal de facilitar la relació i col·laboració entre ambdues, resoldre els possibles problemes que puguen sorgir en l'execució del present conveni i impulsar la materialització efectiva del seu contingut.  
  
Setena. Vigència del conveni  
El present Conveni entrarà en vigor l'endemà de la seua firma i tindrà una duració de sis anys, comptadors des d'aqueixa data, i es prorrogarà per períodes de la mateixa duració, amb l'acord previ de les parts, llevat que siga denunciat per qualsevol de les parts i es manifeste la voluntat de resoldre'l amb dos mesos d'antelació a la data d'acabament del termini inicialment pactat o de qualsevol de les seues pròrrogues.  
  
Vuitena. Resolució del conveni  
L'incompliment per part del Col·legi de Gestors Administratius de València, de qualsevol de les exigències d'aquest Conveni, suposarà la seua resolució. En especial, s'entendrà revocada l'autorització per a presentar per via telemàtica declaracions, comunicacions i altres documents en representació de terceres persones, d'acord amb el que estableix la normativa reguladora de la presentació telemàtica. La Generalitat haurà de comunicar aquesta resolució per mitjà d'un escrit o per via telemàtica, amb audiència prèvia a l'interessat, i sense perjuí de la possibilitat d'exercir les accions legals oportunes.  
De la mateixa manera, l'incompliment de les obligacions, a què es refereixen els documents individualitzats d'adhesió per part d'algun dels professionals col·legiats, suposarà l'exclusió del conveni, i quedarà revocada l'autorització individual a aquest referida, amb el mateix procediment i garanties.  
La falta de representació suficient de les persones, en el nom de les quals s'haguera presentat la documentació, donarà lloc, pel que fa a qui haguera efectuat l'esmentada presentació, a l'exigència de les responsabilitats que foren procedents.  
La resolució del conveni implicarà la baixa immediata de tots els professionals adherits.  
  
Novena. Règim econòmic  
Aquest conveni de col·laboració no comporta obligacions econòmiques entre les parts firmants.  
Desena. Protecció de dades personals  
En compliment del que estableix la normativa vigent en el nostre ordenament, sobre protecció de dades de caràcter personal, el tractament de les dades personals que necessiten les parts que firmen el present conveni se subjecten al que disposen la Llei Orgànica 5/1999, de 13 de desembre, de Protecció de Dades de Caràcter Personal, i a les disposicions dictades per a desplegar-la.  
  
Onzena. Dret aplicable i resolució de conflictes  
Mitjançant la firma del present conveni, les parts es comprometen a resoldre de mutu acord les incidències que puguen sorgir en el seu compliment.  
Les qüestions litigioses, que sorgisquen entre les parts durant el desplegament i execució del present Conveni, se sotmetran a la jurisdicció contenciosa administrativa, d'acord amb el que disposa la Llei 29/1998, de 13 de juliol, Reguladora de la Jurisdicció Contenciosa Administrativa.  
Normativa aplicable:  
- Llei 30/1992, de Règim Jurídic de les Administracions Públiques i de Procediment Administratiu Comú.  
- Llei 11/2007, de 22 de juny, d'Accés Electrònic dels Ciutadans als Serveis Públics.  
- Llei 3/2010, de 5 de maig, de la Generalitat, d'Administració Electrònica de la Comunitat Valenciana.  
- Decret 98/2005, de 20 de maig, del Consell de la Generalitat, pel qual es regula un registre de representacions de caràcter voluntari davant de la Generalitat, per a la realització de tràmits per via telemàtica.  
- Decret 165/2010, de 8 d'octubre, del Consell, pel qual s'estableixen mesures de simplificació i de reducció de càrregues administratives en els procediments gestionats per l'administració de la Generalitat i el seu sector públic.  
I en prova de conformitat per tot això, firmen els compareixents el present conveni en quàdruple exemplar al lloc i en la data indicats.  
  
  
Consellera de Justícia i Administracions Públiques: Paula Sánchez de León Guardiola.  
Representant de l'Agència de Tecnologia i Certificació Electrònica: Mar Ibáñez Martí.  
President de l'Il·lustre Col·legi de Gestors Administratius de València: Joaquín Giner Segarra.  
  
  
ANNEX 1  
  
DOCUMENT INDIVIDUALITZAT D'ADHESIÓ   
AL CONVENI DE COL·LABORACIÓ  
  
DADES IDENTIFICATIVES  
  
Document individualitzat d'adhesió   
Sr./Sra. ........................................................, amb NIF ...................., i domicili en .............................., per mitjà del present document declara la seua voluntat d'adherir-se al conveni de col·laboració entre la Generalitat, l'Agència de Tecnologia i Certificació Electrònica i el Col·legi de Gestors Administratius de València, en matèria de col·laboració social per a presentació telemàtica de declaracions, comunicacions i altres documents administratius en representació de tercers.  
La persona firmant coneix el contingut íntegre de l'esmentat conveni de col·laboració, i assumeix de forma expressa les obligacions que se'n deriven com a representant i presentador, en nom i per compte de terceres persones, de documents que, segons la seua normativa, es tramiten per via telemàtica.   
Així, doncs, la persona firmant declara que, en les actuacions que desenvolupe en el marc del referit conveni, tindrà la representació que en cada cas calga per a actuar en nom i per compte de tercers.   
  
  
............................ (lloc i data) ..................   
  
Firmat per ............................................